Bewyse dat Orkas haaie aan Mosselbaai jagWitdoodhaai. (Foto: ANA) Wetenskaplikes het nuwe bevindings in die wetenskaplike vaktydskrif Ecology gepubliseer wat bewys dat moordvisse, of sogenaamde orkas, grootwithaaie aan die kus van Mosselbaai in die Wes-Kaap jag. Beeldmateriaal wat vanuit ŉ helikopter geneem is en wat deur hommeltuie bekom is, wys hoe talle moordvisse haaie al langs die kus agtervolg. “Hierdie gedrag is nog nooit voorheen in soveel besonderhede gesien nie, en beslis nog nooit vanuit die lug nie,” sê die hoofskrywer van die navorsingsartikel, Alison Towner, ŉ haaiwetenskaplike by Marine Dynamics Academy in Gansbaai. Een deel van die uur lange beeldmateriaal wys hoe vyf moordvisse ŉ witdoodhaai jaag en doodmaak. Wetenskaplikes glo nog drie haaie is tydens hierdie jagtog doodgemaak. “Orkas is hoogs intelligente en sosiale diere. Hulle jagmetodes maak hulle ook ongelooflike doeltreffende roofdiere,” sê Simon Elwen, ŉ seesoogdierspesialis en mede-outer van die artikel. Moordvisse, wat die see se top-roofdier is, is bekend daarvoor om op ander haaispesies te teer, maar bewyse van hierdie aanvalle, soos beeldmateriaal, was voorheen skraps. Wetenskaplikes het in hul jongste navorsing oor moordvisse en witdoodhaaie se interaksie opgemerk dat daar een moordvis was wat al voorheen haaie gejag het, maar dat die ander vier dit nooit vantevore gedoen het nie. Die skrywers meen dat hierdie verskynsel daarop dui dat die praktyk om witdoodhaaie te jag besig is om meer algemeen by moordvisse te word. Vroeër navorsing het reeds daarop gedui dat moordvisse van mekaar kan leer deur middel van kulturele oordrag. Ná die aanval wat eindelik op beeldmateriaal vasgevang is, het haaie skynbaar uit die gebied verdwyn. ŉ Witdoodhaai is eers 45 dae later weer in die gebied opgemerk. Maroela Media het vroeër berig omtrent ŉ witdoodhaai wat op Hartenbos se strand, enkele kilometer van Mosselbaai, uitgespoel het. Die haai is vermoedelik deur ŉ moordvis doodgemaak. Nico Booyens, marienebioloog en hoofnavorser by die haainavorsingseenheid in Mosselbaai, het toe al aan Maroela Media gesê dat witdoodhaaie ná die aanval van die kus verdwyn het. Die jongste navorsing is egter gebaseer op ŉ voorval wat in Mei vanjaar plaasgevind het. Booyens is wel ook bewus van hierdie voorval. Volgens die navorsers bevestig die afwesigheid van die haaie dat hulle inderdaad ŉ vlugreaksie het. Dit kan egter moontlik nog breër implikasies inhou. Alison Kock, marienebioloog van SANParke, sê waargenome gevalle waar diere destyds sleutelhabitatte verlaat het, het ernstige gevolge vir die ekosisteem en haaiverwante toerisme gehad. Daar is reeds meer haaie in die Plettenbergbaai-kusgebied opgemerk as wat daar normaalweg in die gebied is. Altesaam 12 haaie is Woensdagoggend in die gebied opgemerk. Hulle is vermoedelik uit Mosselbaai na ander kusgebiede verdryf weens die verhoogde moordvisinteraksies die afgelope tyd. Die toename in haaie aan hierdie kusstrook het reeds tot die dood van ŉ vrou gelei nadat sy deur ŉ haai in die water naby Sentraalstrand aangeval is.